Dračie srdce

Piate semienko

Aj v tlačenej verzii

Objednať si môžete na stránke

www.albatrosmedia.sk

Ana Galánová

Dračie srdce – Piate semienko – e-kniha

Copyright © Albatros Media a. s., 2016

Všetky práva sú vyhradené.

Nijaká časť tejto publikácie sa nesmie rozširovať

bez písomného súhlasu majiteľov práv

Môjmu synovcovi Andrésovi

Ana Galánová

Sergiovi, Gustavovi a Meli

Pablo Pino

Čo sa doposiaľ odohralo

V mestečku Samarado sa dejú veľmi divné veci. Kaleho drak Mondrago vyniesol z hradu starostu Wickenburga knihu. Ide o veľmi pozoruhodnú knihu, ktorá sa volá Rídel a vie hovoriť. Rídel povedal Kalemu, Maji, Kasimu a Arkovi, že musia ísť do Hmlistého lesa, pretože akýsi zahalený kat v ňom rúbe hovoriace stromy.

Keď štyria priatelia vstúpili do Hmlistého lesa, zistili, že takmer všetky stromy naozaj zmizli. Tiež sa zoznámili s dubom Dubiňákom, starým stromom, ktorý ich poveril úlohou: musia nájsť šesť semienok, ktoré potom zasadia v lese v noci počas splnu. Tak zachránia hovoriace stromy.

Vďaka náznakom, ktorými im pomáha Rídel, našli prvé semienko v sekvoji, najvyššom strome Samarada, ktorá rastie na vrchole nebezpečného Vlčieho kopca. Mondrago bol takmer veľmi vážne zranený, keď ho napadla svorka besných vlkov.

Druhé semienko bolo v labyrinte baobabu, v sieti podzemných tunelov, ktorými prúdi voda a strom ju zadržiava pre zavlažovanie úrody. Vnútri labyrintu napadli Kaleho, Maju a Arka zúrivé krysy. Museli sa tiež postaviť tvárou v tvár Murdovi, starostovmu synovi a svojmu najväčšiemu nepriateľovi. Našťastie sa im nakoniec podarilo dostať sa von živí a zdraví a dokončiť svoju úlohu.

Keď sa vydajú nájsť tretie semienko, Kale zistí, že darebák Murda spolu s bratrancom Dupákom uniesli Mondraga. Aby ho získal späť, musel sa Arko vyzbrojiť a postaviť diabolskému Dupákovi v súboji. Súboj bol drsný, ale Arko nakoniec zvíťazil. Len čo vyhrali súboj, vydali sa do Kurielovej chyže, v ktorej zlomyseľní bratranci schovali Mondraga. Blízko tohto miesta, v Červenom jazere, objavia ďalšie semienko na banyane, na strome chránenom stovkami hladných piraní.

Maja sa musela vyzbrojiť riadnou dávkou odvahy, aby nastúpila do improvizovanej loďky a semienko získala.

Nasledujúci deň Kale dostal podivnú správu od Kuriela, bylinkára, ktorý bol zatvorený v kobkách starostovho hradu. Kale sa prezliekol za dievča a vydal sa za ním, ale Murda a jeho otec ho chytili a zatvorili do kobky, kde už bol uväznený úbohý a zoslabnutý starec.

Kuriel odovzdá Kalemu mapu, ktorú Kale pošle po svojom holubovi priateľom. Potom Kale v kobke nachádza poklop, ktorým utečie a dostáva sa až do zimoviskových jaskýň. Stretáva sa so svojimi kamarátmi a podarí sa im získať nielen štvrté semienko, ale aj kopu tajuplných hovoriacich kníh. Keď už si myslia, že všetko dopadlo dobre, objaví sa Kat so svojím drakom. Našťastie, Mondrago kýchne do kopy suchej trávy a spôsobí tak požiar, ktorý pomôže deťom uniknúť medzi plameňmi bez toho, aby ich Kat zazrel.

Podarí sa obyvateľom Samarada uhasiť požiar skôr, ako sa rozšíri až do Wickenburgovho hradu?

Odkiaľ sa tu vzali hovoriace knihy?

Kde asi bude piate semienko?

A akým výzvam sa naši priatelia budú musieť postaviť tentoraz?

Odhaľ odpovede na tieto otázky a oveľa viac v ďalšom Mondragovom dobrodružstve.

Kapitola prvá

Tajomstvo hovoriacich kníh

Zvuk kornetov trúbiacich na poplach sa niesol Samaradom. Desiatky drakov záchranárov plachtili po nebi obťažkané cisternami s vodou, aby uhasili požiar v zimovisku.

Kalemu a jeho kamarátom sa podarilo vyviaznuť živí a zdraví z plameňov a utiecť diabolskému Katovi aj jeho nebezpečnému drakovi. Vydali sa k hradu rodiny Karmonovcov, aby uschovali hovoriace knihy, ktoré našli v jaskyniach. Kale uvidel svojich rodičov aj sestru, ako letia na svojich drakoch smerom k požiaru, a vedel, že hrad tak bude perfektnou skrýšou.

Mondrago ťahal mondravoz naložený knihami, zatiaľ čo jeho kamaráti leteli nad ním. Kale sa obzrel a v diaľke zbadal oblak čierneho dymu, ktorý sa tiahol až k nebu. Premýšľal, či sa oheň rozšíril až k Wickenburgovmu hradu. Koniec-koncov chodba, ktorú objavil v kobkách, spájala hrad so zimoviskovými jaskyňami. Je azda liečiteľ Kuriel v nebezpečenstve? A Murda a Wickenburg? Rozšírili sa vari plamene až k starostovej pevnosti? Kalemu sa Murda vôbec nepáčil, bol to zlý a podlý chalan, ale ani tak mu neprial, aby sa mu stalo niečo zlé.

Keď konečne dorazili na Kaleho hrad, štyria priatelia zatvorili drakov v stajniach a naplnili im napájadlá, aby si uhasili smäd. Ich verné zvieratá boli po dlhej ceste vyčerpané. Kale uvoľnil mondravoz a potľapkal Mondraga po chrbte. Bol naňho hrdý. Bolo jasné, že jeho drak spôsobil požiar, ale vďaka tejto malej nehode im znova zachránil život. Drak sa usalašil na zemi a nechal svojho pána, aby mu poškrabal bruško. Kale sa usmieval.

„Zostaň teraz tu so Šípom, Čikom a Hmlou a správaj sa slušne,“ nakázal Kale. Aj keď sa mu vôbec nepáčilo vzdialiť sa od Mondraga, dúfal, že v spoločnosti zvyšných drakov sa mu nič zlé nestane.

Arko a Kale dotlačili mondravoz plný kníh až k hradnej bráne.

„Kale, mohol by si mi požičať oblečenie?“ spýtal sa Kasi. Vyrazil von skoro ráno, hneď ako k nemu priletel kamarátov poštový holub, a odvtedy sa mu ešte nepodarilo vrátiť sa na svoj hrad. Celý deň bol v pyžame!

„Jasné, samozrejme,“ pritakal Kale. Zašiel do svojej izby a vrátil sa s nohavicami a košeľou. Kasi si ich obliekol. Pretože stále ešte veľmi nevyrástol, oblečenie mu bolo veľké.

„Fajn, v každom prípade lepšie ako chodiť v pyžame!“ prehodil a vyhrnul si nohavice.

Štyria kamaráti začali skladať knihy a nosiť ich do knižnice Kaleho otca. Bolo v nej toľko kníh, že niekoľko kusov navyše si nikto nevšimne. Nakopili ich uprostred veľkej sály obklopenej zo všetkých strán drevenými policami. Keď knihy objavili, hovorili bez prestania, teraz však nepovedali ani slovíčko. Zostávali zatvorené, v úplnom tichu.

Len čo sa podarilo nanosiť všetky knihy do knižnice, Kale, Kasi, Maja a Arko sa posadili na zem a prezerali si ich. Boli to knihy hrubé aj tenké, s doskami červenými, zelenými, modrými aj žltými. Niektoré boli veľmi staré a ich stránky boli zažltnuté, iné však vyzerali, že boli vytlačené nedávno. Všetky mali podobný titul: Tajomstvo húb, Tajomstvo počasia, Tajná reč zvierat, Tajné chodby…

„Všimli ste si?“ spýtal sa Kale. „Všetky knihy sú o tajomstve.“

Kale uchopil jednu hrubú knihu v zelených doskách s obrázkom akejsi červenej huby na prednej strane obálky. Otvoril ju a na zažltnutých stranách objavil ilustrácie podivných húb, ktoré nikdy predtým nevidel. Kniha sa v jeho rukách zachvela, odkašľala si a spustila…

Table of Contents

Čo sa doposiaľ odohralo

Kapitola prvá Tajomstvo hovoriacich kníh